b'\n_START_ARTICLE_\nJuan Vasle\n_START_SECTION_\nPevec\n_START_PARAGRAPH_\nPevsko diplomo si je pridobil na Visokem in\xc5\xa1titutu za umetnost gledali\xc5\xa1\xc4\x8da Col\xc3\xb3n (Instituto Superior de Arte del Teatro Colon) v Buenos Airesu. Leta 1988 je bil finalist na Mednarodnem pevskem tekmovanju Luciana Pavarottija (Luciano Pavarotti International Voice Competition) v Filadelfiji v ZDA. Od leta 1990 je \xc4\x8dlan solisti\xc4\x8dnega ansambla SNG Opera in balet Ljubljana, kjer je pel vrsto pomembnih basovskih vlog: Zaharija (Nabucco), Lindorf, Coppelius, Dappertutto, Miracle (Hoffmannove pripovedke), don Alfonso (Cosi fan tutte), Ferrando (Trubadur), Escamillo (Carmen), don Basilio in Bartolo (Seviljski brivec), Martin Krpan (Krpanova kobila), Ottavio (Zvedave \xc5\xbeenske), Cancian (\xc5\xa0tirje grobijani), Des Grieux (Manon), Arkel (Peleas in Melisanda), St. Bris (Hugenoti), Ramfis (Aida), mag \xc4\x8celij (Zaljubljen v tri oran\xc5\xbee), Kremen (Brata), Komtur (Don Giovanni) itd._NEWLINE_Gostoval je v Avstraliji, Braziliji, na \xc4\x8ce\xc5\xa1kem, Hrva\xc5\xa1kem, v Italiji, Kanadi, na Kosovu, v Nem\xc4\x8diji, Paragvaju, Peruju in Urugvaju. Veliko je nastopal tudi v oratorijih J. S. Bacha, W. A. Mozarta, F. Mendelssohna, G. Rossinija, G. Verdija in v recitalih samospevov.\n_START_SECTION_\nNovinar\n_START_PARAGRAPH_\nKot novinar je diplomiral na Visoki novinarski \xc5\xa1oli v Buenos Airesu. V sedemdesetih letih je bil redno zaposlen pri tedniku Mercado, vodilnem v poslovnem in gospodarskem svetu. Pisal je nogometne komentarje v \xc4\x8dasopisu Cr\xc3\xb3nica. Bil je soustanovitelj in glavni urednik glasbene revije ProM\xc3\xbasica. Kot strokovni komentator resne glasbe je sodeloval v oddaji Matutino 103, ki jo je vodil znani napovedovalec Luis Garibotti in je v Barceloni prejela nagrado Ondas, najve\xc4\x8dje odli\xc4\x8dje za oddaje v \xc5\xa1panskem jeziku. _NEWLINE_V Sloveniji je ve\xc4\x8d kot desetletje objavljal \xc4\x8dlanke o ju\xc5\xbenoameri\xc5\xa1kem nogometu v \xc4\x8dasopisu Delo. V Dnevniku je pisal kolumno z naslovom Volej z odra, sodeluje tudi v Dnevnikovi sobotni prilogi Objektiv. Od leta 2008 komentira prenose nogometnih tekem iz Ju\xc5\xbene Amerike na \xc5\xa1portni televizijski postaji \xc5\xa0port TV.'